钦定古今图书集成/历象汇编/庶征典/第012卷 > 《贺昭陵征应状》张说
## 钦定古今图书集成/历象汇编/庶征典/第012卷 > 《贺昭陵征应状》张说

右御史中丞徐恽从京使还，向臣等说：“妖贼刘志诚，
四日从咸阳北向，面南，见昭陵山上有黑云忽起。志
诚谓其凶徒云：‘此云将有暴风，若冲头立，恐有破败’。
志诚久从军伍，颇解杂占。其言未毕，飘风果至，直冲
行首，莫不昏迷，众心惊惶，不知所出。及至便桥之际，
并即散走。又见父老云：‘往年权梁山之徒，将逞不轨，
当时亦有烈风暴雨，发自昭陵，北至京城，贼还破灭。
谨参往事，与今同符者。伏以闾阎贱类，窃敢猖狂，而
祖宗威灵，亦巳元鉴。昔年感召，若命蚩尤；今日驱除，
更征风伯。所以妖炁自殄，狡计莫施，顷刻之间，逃形
无路。此皆神功潜运，昌历无穷，将俾孙谋，用昭圣德。
事堪惩恶，可以垂后，无任庆悦之至，仍望宣付史馆，
并示朝列。谨录奏闻’。”谨奏。